*Pranešimas žiniasklaidai  
2025 m. rugsėjo 16 d.*

**Antra gydytojo nuomonė be eilių – kada verta konsultuotis su užsienio specialistais?**

Susidūrus su rimta ar sudėtinga diagnoze, natūraliai kyla daug klausimų – ar diagnozė tiksli, ar siūlomas gydymas tinkamiausias, ar yra kitų galimų alternatyvų. Tokiais atvejais svarbia tampa galimybė gauti nepriklausomą antrą gydytojo nuomonę.

**Užsienio specialistų konsultacijos**

„eMed Diagnose“ – tarptautinė platforma, jungianti įvairių sričių gydytojus iš viso pasaulio. Ji suteikia galimybę apsidraudusiems draudimo bendrovė BTA Asmens draudimu ir pasirinkus Kritinių ligų riziką pasikonsultuoti su pasirinktu specialistu dėl savo diagnozės ar gydymo plano.

„Visa informacija yra išverčiama į kliento pageidaujamą kalbą, todėl nelieka jokių barjerų bendraujant su užsienio specialistais. Gydytojo paruošta išsami ataskaita klientui yra pateikiama per septynias dienas, o dar 14 dienų klientas gali pateikti papildomus klausimus dėl gauto atsakymo“, – sako Gediminas Bulenokas, BTA Asmens draudimo produkto vadovas.

Tai reiškia, kad antros nuomonės nereikia laukti mėnesiais ar stovėti ilgose eilėse. Konsultacija prieinama nuotoliniu būdu, todėl net ir sudėtingiausiais atvejais galima greitai sulaukti pasaulinio lygio specialisto pagalbos.

Apsidraudusieji gali pasirinkti jiems tinkamiausią specialistą iš daugiau nei 100 ekspertų visame pasaulyje.

**Asmeninė patirtis**

BTA draudimo Mažeikių skyriaus vadovė Loreta Petrikienė pasakoja, kad ši paslauga jai padėjo pasitikrinti sveikatos būklę ir nusiraminti dėl genetiškai paveldimos ligos.

„Mano mama sirgo reumatine liga. Kadangi man virš 40 metų, norėjau sužinoti, ar yra galimybė anksčiau nustatyti, ar genetiškai turiu polinkį į tokią ligą. Turėjau kraujo tyrimų protokolą ir norėjau jį nusiųsti specialistui konsultacijai“, – pasakoja moteris.

Jos teigimu, medikės iš Australijos atsakymo ilgai laukti nereikėjo.

„Specialistės atsakymą gavau per keturias dienas. Buvo paaiškinta, kokius tolimesnius tyrimus turiu atlikti, į kokius kitus specialistus, kurie taip pat gali ankstyvoje stadijoje pamatyti simptomus, turiu kreiptis. Taip pat nuramino, kad mano turėtas tyrimas ligos nerodė“ , – dalinasi L. Petrikienė.

Ji pabrėžia ir paslaugos  patogumą: „Atsakymą gavau lietuvių kalba, tad nereikėjo ieškoti, kas išvers, o ypač specifinius, su medicina susijusius terminus. Prieš konsultaciją reikėjo užpildyti klausimyną ir net galėjau papildomai užduoti du klausimus. Tai labai nudžiugino, nes mums, žmonėms, labai svarbu ir malonu sužinoti daugiau apie savo asmenines problemas.“

**Kada verta kreiptis?**

„eMed Diagnose“  ypač praverčia tuomet, kai kyla abejonių dėl gydymo plano ar ligos eigos.

„Antra gydytojo konsultacija gali būti naudinga, kai norima sužinoti apie galimus alternatyvius gydymo būdus, geriau suprasti ligos eigą ir prognozę, planuoti, kokia priežiūra ar reabilitacija gali būti reikalinga po gydymo ar chirurginės intervencijos. Tai padeda geriau pasiruošti ir planuoti tolesnį gyvenimą“, – pažymi G. Bulenokas.

Paslauga taikoma kritinėms ligoms, tarp kurių – onkologinės, širdies ir kraujagyslių, neurologinės, autoimuninės bei retos genetinės ligos. Ji taip pat aktuali sergant lėtinėmis ligomis ar planuojant sudėtingas operacijas.

„Visada ne tik verta, bet ir būtina turėti ne vieno gydytojo nuomonę. Tada susidarai vaizdą, ką pačiam reikia daryti toliau“, – tikina paslauga pasinaudojusi L. Petrikienė.

**Daugiau informacijos:**

Monika Mačiulienė  
Atstovė ryšiams su žiniasklaida  
AAS „BTA Baltic Insurance Company“ filialas Lietuvoje  
Mob. tel. +370 613 51141  
El. paštas: [monika.maciuliene@bta.lt](mailto:monika.maciuliene@bta.lt)